জাতীয় পর্যায়ে দেহসৌষ্ঠব প্রতিযোগিতায় পঞ্চম স্থান দখল করেছিলেন। জেলাস্তরে তিনিই ছিলেন চ্যাম্পিয়ন। তবে চ্যাম্পিয়ন বডি বিল্ডার প্রশান্ত ঘোষ আপাতত ভয়াবহ অবস্থায় দিন কাটাচ্ছেন।
শারীরিক অসুস্থতায় দশ-বারো বছর ধরেই ভুগছিলেন। শেষ ছ’বছর বিছানাতেই শয্যাশায়ী। কেন? অ্যাঙ্কিলোসিং স্পন্ডিলাইটিসে আক্রান্ত তিনি। অদ্ভুতভাবে শরীর বেঁকে যাচ্ছে তাঁর। শারীরিক বিকৃতি নিয়ে কোনওরকমে বেঁচে রয়েছেন তিনি অসহায়ভাবে।
মা, দাদা অনেকদিন আগেই মারা গিয়েছেন। দিদির বিয়ে হয়ে গিয়েছে। এতদিন প্রশান্তবাবুর দেখাশুনো করতেন তাঁর বৃদ্ধ পিতা। তিনিও ফেব্রুয়ারিতে গত হয়েছেন। এমন তীব্র সঙ্কটে বেনজিরভাবে শয্যাশায়ী প্রশান্তবাবুর দেখাশুনোর ভার তুলে নিয়েছেন তাঁর বন্ধুরা। কাঁধে কাঁধ মিলিয়ে গড়েছেন মিলাপ-ফান্ড। তবে সেখানেও কুড়িয়ে বাড়িয়ে উঠেছে মাত্র ৩০ হাজার টাকা। এ অর্থের চাহিদার মরূভূমিতে এ যে এক ফোঁটা জল।
ডাক্তারদের পরামর্শমতো হিপ ও হাঁটু রিপ্লেসমেন্ট করার প্রয়োজন। তবে সেই শল্যচিকিৎসার খরচ ১২ লাখ টাকা। স্থানীয় বিধায়কের কাছেও গিয়েছিলেন প্রশান্তবাবুর বন্ধুরা। তিনিও লাল সঙ্কেত দেখিয়ে দিয়েছেন প্রথমেই।
অথচ এমনটা তো হওয়ার কথা ছিল না। চন্দননগরের বাসিন্দা বছর কুড়ির প্রশান্তের জীবনে ছিল অগাধ স্বপ্নের হাতছানি। তাঁর দেহ সৌষ্ঠব শুধু ভারত নয়, বিদেশেও সমাদৃত তখন। প্রশান্ত তখন বডি বিল্ডিং দুনিয়ার একচ্ছত্র সম্রাট। ‘তার পর কী যে হয়ে গেল!’, এবেলা.ইন-এর সঙ্গে কথা বলার সময় ফোনের ওপার থেকে আক্ষেপ ভেসে আসে প্রশান্তের। হিমালয়ের চূড়ায় ওঠার স্বপ্ন দেখেছিলেন। তিনি আপাতত আছড়ে পড়েছেন বাস্তবের রূক্ষ, কর্কশ দুনিয়ায়।
এবেলা.ইন-এর পক্ষ থেকে যোগাযোগ করা হলে প্রশান্তবাবু বলছিলেন, ‘২৪ বছরে পা রাখা মাত্রই শারীরিক অসুবিধা টের পাই প্রথমে। শরীর তখন থেকেই ভাঙছিল। তবে তখন অতটা গ্রাহ্য করিনি। তার ফল এখন ভোগ করছি।’
বিছানায় শুয়েই অতীত দিনের সোনালি স্মৃতি রোমন্থন করে এখন দিন কাটে তাঁর। প্রথমে শিরদাঁড়া শক্ত হয়ে যায় তাঁর। তারপর ক্রমশই শরীরের নিম্নাঙ্গের নমনীয়তা হ্রাস পায়। গত ছ’বছর ধরেই তিনি অদ্ভুত এই রোগে আক্রান্ত হয়ে শয্যাশায়ী। ডাক্তারদের মতে, জন্মগতভাবে কিম্বা অনেকসময় শারীরিক অপুষ্টির অভাবে এমনটা ঘটে থাকে।
নামি অ্যাথলিটের এই দুরবস্থায় কেউ যদি সামান্য অর্থ সাহায্য করতে চান, যোগাযোগ করতে পারেন +৯১ ৯০৩৮৭৮৭৮৩৩ নম্বরে ।